Aktiivisimpien Twitter-tilien käyttäjien tuottamista vihaviesteistä 75 prosenttia on peräisin maahanmuuttovastaisesta vihakeskittymästä.

Elina Saarikoski

Vihapuhe on vallankäytön väline ja uhkaa suomalaista demokratiaa.

Asia käy ilmi valtioneuvoston kanslian tilaamasta tutkimuksesta, joka julkaistiin perjantaina.

Eri puolueiden poliitikot jättävät osallistumatta julkisiin keskusteluihin, koska he pelkäävät vihapuheen kohteiksi joutumista.

– Vihapuheen tavoitteena on vaientaa tiettyjä henkilöitä tai ryhmiä ja estää heitä osallistumasta julkiseen keskusteluun. Päättäjien vaientaminen on onnistuessaan vakava asia, sillä toimivassa demokratiassa päättäjien on voitava esittää ja selittää oma kantansa julkisesti, tutkimusraportissa arvioidaan.

Viha vallassa: Vihapuheen vaikutukset yhteiskunnalliseen päätöksentekoon -tutkimuksen ovat toteuttaneet Aleksi Knuutila, Heidi Kosonen, Tuija Saresma, Paula Haara ja Reeta Pöyhtäri.

Valtioneuvoston kanslia halusi selvittää yhteiskunnalliseen päätöksentekoon vaikuttavan vihapuheen laajuutta, luonnetta ja vaikutuksia. Tutkimusaineisto koostuu teemahaastatteluista (14 kpl), laajasta Twitteristä kerätystä aineistosta sekä kuntiin ja eduskuntaan lähetetyn kyselyn vastauksista (vastaajia 1 393).

Tutkimuksen tulokset ovat demokratian kannalta hälyttäviä: kolmannes kuntapäättäjistä on ollut työnsä vuoksi vihapuheen kohteena, ja kaksi kolmasosaa päättäjistä arvioi vihapuheen lisääntyneen viime vuosina.

Tavoitteena vaientaminen

Tutkijat arvioivat, että vihapuhetta käytetään tietoisesti poliittiseen painostukseen.

– Tavoitteena on jonkun henkilön tai poliittisen näkemyksen vaientaminen, he kirjoittavat.

Julkistetussa tutkimuksessa vihapuheella tarkoitetaan halventavia, uhkaavia tai leimaavia ilmaisuja, jotka ”liittyvät puheen kohteen henkilökohtaisiin ominaisuuksiin tai joiden taustalla on suvaitsemattomuus”.

Eri puolueiden väliltä löytyy suuria eroja sen suhteen, kokevatko poliitikot vihapuheen vaikuttavan toimintaansa vai eivät.

Vihreiden, keskustan ja RKP:n poliitikot kertoivat useammin kuin muiden puolueiden edustajat, että vihapuhe oli vähentänyt heidän motivaatioitaan ”vaikuttaa kiistanalaisiin asioihin”.

Keskustan ja vihreiden kohdalla näin vastasi 36 prosenttia vastaajista, RKP:n kohdalla 42 prosenttia.

Tutkimuksessa perussuomalaisten poliitikot erottuvat muiden puolueiden vastaajista.

Vain hyvin harvat perussuomalaiset kertoivat vihapuheen heikentäneen heidän haluaan poliittiseen osallistumiseen. Enemmistö vihapuhetta itse kokeneista perussuomalaisista päinvastoin kertoi sen lisänneen halua vaikuttaa kiistanalaisiin asioihin.

Twitterin vihakeskittymä

Tutkijat löysivät todisteita järjestelmällisestä ja keskitetystä vihapuheen tuottamisesta verkossa.

Tutkimuksessa tunnistettiin hieman yli 200 Twitter-tiliä, jotka ovat vastuussa puolesta kaikista poliitikoille Twitterissä lähetetyistä vihamielisistä viesteistä.

Kolme neljäsosaa (noin 75 %) näiden Twitter-tilien käyttäjien tuottamista vihaviesteistä on peräisin maahanmuuttovastaisesta ryhmittymästä.

Verkostoanalyysiin valittiin tutkimuksessa kaikki Twitter-tunnukset, joiden oli havaittu lähettäneen poliitikoille vähintään viisi vihamielistä viestiä (yhteensä 286 tunnusta).

Tutkimuksen ajankohtana tunnuksista 41 oli suljettu. Lisäksi tunnuksista 18 ei seurannut ainuttakaan toista tarkasteltavaa tunnusta, joten niitä ei sisällytetty verkostoanalyysiin.

Verkostoanalyysi paljasti 160 maahanmuuttovastaisen ja toisiaan seuraavan aktiivisen Twitter-tilin olemassaolon. Ryhmittymää voi kuvata Twitterin vihakeskittymäksi.

Tutkimuksessa löytyi myös 53 Twitter-tilin ryhmittymä, joka tuottaa verkossa maahanmuuttovastaiseen ryhmittymään kohdistuvaa vihapuhetta.

Vihapuhe on jo vahingoittanut demokratiaa

Tutkimuksen hälyttävin johtopäätös on se, että tutkijat arvioivat vihapuheen levittäjien vaikuttavan suomalaiseen päätöksentekoon vaientamalla kohteensa.

– Puolet kuntapäättäjistä kertoi vihapuheen vähentäneen heidän luottamustaan tuntemattomiin ihmisiin, ja 42 prosentin kohdalla halu osallistua julkiseen keskusteluun oli vähentynyt. Usea tutkimukseen osallistunut kertoi jättäneensä tai jättävänsä politiikan vihapuheen seurauksena tai harkitsevansa sitä, raportissa kerrotaan.

Vihapuheen tuottajat käyttävät verkossa harvoin ryhmätunnuksia.

Tutkijat arvioivat, että se on vihapuheen levittäjille etu: ”Vaikka toiminta olisi järjestelmällistä, voi taustalla oleva ryhmittymä sanoutua irti vihapuheesta tai häirinnästä. Sosiaalisessa mediassa voi olla myös tärkeää luoda vaikutelma syntyvän keskustelun spontaaniudesta ja siitä, että se on yleisen mielipiteen mukaista.”

Vihapuheen uhreille on syntynyt käsitys toiminnan taustalla olevista verkostoista: ”Nämä ihmisethän eivät toimi yksin, vaan siellä on yleensä sellainen kaveriverkosto, jonka kanssa näitä pyöritellään. (...) Hän (haastatellulle tunnettu vihapuheen tuottaja) esimerkiksi kuvaa paljon ja sitten tekee niistä omia editointeja, joissa on sitten loukkaavia tekstikommentaareja”, tutkimuksessa siteerataan vihapuheen kohdetta.

Twitter ja Facebook eivät kitke vihapuhetta

Tutkimus vahvistaa sen, että ”Twitterin ja Facebookin kaltaiset yritykset eivät järjestelmällisesti valvo alustoillaan omia sääntöjään tai estä niiden vastaisesti toimivia”.

– Esimerkiksi Twitter-aineistossamme oli tuhansia viestejä, jotka sisälsivät joko ahdistelua tai rasistisia viestejä ja jotka siten selvästi rikkovat Twitterin omia sääntöjä. Vaikka nämä viestit rikkovat alustojen sääntöjä, niistä suurin osa on edelleen julkisesti nähtävissä. On harvinaista, että viestien lähettäjille koituu vihamielisestä viestinnästä seuraamuksia, tutkijat kirjoittavat.

Tutkimusryhmä suosittelee, että päättäjät ryhtyvät toimiin sosiaalisen median jättiläisyritysten laittamiseksi kuriin.

Merkittävä osa poliitikoille vihamielisiä viestejä lähettäneistä tileistä on omalla nimellään toimivien ihmisten tilejä. Omalla nimellään vihaviestejä lähettäville ihmisille tilin sulkemisella voi olla ennaltaehkäisevä pelotevaikutus.

– Jos alustoilla valvottaisiin yhtiöiden omia sääntöjä tehokkaammin, käyttäjille olisi alusta asti selvää, että alustalla ei sallita ahdistelua tai kiihottamista kansanryhmää vastaan ja että väärinkäytösten johdosta tunnukset poistetaan, tutkijat painottavat.

Todisteena yritysten leväperäisestä suhtautumisesta vihapuheeseen tutkijat julkaisevat 182 loukkaavan ja alatyylisen sanan listan vihaviesteissä esiintyvistä ilmauksista. Iltalehti ei julkaise listaa.

Viitteitä naisvihasta

Tutkimus antaa viitteitä yhteiskuntaa vahingoittavasta naisvihasta. Kunnanvaltuutetuista vihapuheen uhreiksi ovat joutuneet varsinkin suurten kaupunkien poliitikot, naiset ja näkyvissä asemissa olevat, kuten kunnanjohtajat ja kunnanhallitusten puheenjohtajat.

– Haastattelujen ja avovastausten perusteella nuoret naiset ja rodullistetut kokevat muita useammin vakavia uhkauksia, raportissa varoitetaan naisiin kohdistuvasta vihasta.

Tutkimuksen toteuttivat osana valtioneuvoston vuoden 2018 selvitys- ja tutkimussuunnitelmaa Open Knowledge Finland, Jyväskylän yliopisto ja Punos Research.

– Vihapuhe on todellinen uhka demokratialle. Tästä todistaa kyselymme politiikasta luopumista harkitsevien vastaajien määrä, tutkijaviisikko kirjoittaa.